Pykälän 2 momentti koskisi myös Puolustusvoimien sota-aluksia. Suomen aluevesien ulkopuolella liikkuessaan sota-alukset eivät enää ole Suomen alueellisen toimivallan piirissä. Sota-alukset kuuluvat kuitenkin Suomen yksinomaiseen lainkäyttövaltaan ja niillä sovelletaan Suomen lainsäädäntöä, joten toimivaltuuden käyttö olisi mahdollista myös sota-aluksella.

YK:n merioikeusyleissopimuksen mukaisesti aavalla merellä ja rantavaltion talousvyöhykkeellä soveltuviin aavan meren vapauksiin kuuluu merenkulun vapaus ja ylilentovapaus ja ne on alueina varattu rauhanomaisiin tarkoituksiin (87, 88 ja 58 artikla).

Aluemerellä kaikilla aluksilla puolestaan on merioikeusyleissopimuksen mukainen oikeus viattomaan kauttakulkuun (17 – 26 artikla). Yleissopimuksen 19 artiklassa luetellaan ne tilanteet, joissa ulkomaisen aluksen voidaan katsoa uhkaavan rantavaltion rauhaa, yleistä järjestystä tai turvallisuutta.

Yleisenä periaatteena merioikeusyleissopimuksen mukaisten oikeuksien ja velvollisuuksien käytössä on merten rauhanomainen käyttö, jonka mukaisesti valtioiden tulee pidättäytyä kansainvälisen oikeuden vastaisesta voimankäytöstä tai sillä uhkaamisesta. Tämän ei kuitenkaan voida katsoa sulkevan kokonaan pois näiden alueiden käyttöä sotilaalliseen toimintaan merenkulun vapauden puitteissa. . Merioikeusyleissopimuksen tarkoittama merenkulun vapauden rajoittaminen tulee arvioitavaksi lähinnä tilanteissa, joissa kyse on suurehkojen merialueiden varaamisesta esimerkiksi ampumatoimintaan tavalla, joka on laajuudeltaan rauhanomaisenkäytön vastaista.

Edellä selostetut määräykset huomioiden joudutaan tapauskohtaisesti arvioimaan, milloin lennokkien liikkumisen sota-aluksen läheisyydessä voitaisiin katsoa oikeuttavan toimivaltuuden käytön. Tämän vuoksi ei olekaan osoitettavissa mitään tarkkaa etäisyyttä toimivallan käytölle alukselta, vaan kyse on siitä, millaisen uhkan lennokit muodostavat alukselle tai sen toiminnalle. Tällaista vaikuttamista voi olla myös tiedustelutoiminta, jos se tehdään aluksen ollessa operatiivisessa tehtävässä tai käyttäessä järjestelmiään. Puolustusvoimien kaluston ja puolustustarvikkeiden kuljetuksesta ja sijainnista voidaan saada lentävistä laitteista käsin havaitsemalla kriittistä tietoa.